Građani protiv naftne korporacije Shell (27/8/02) - 2002-08-27
I u Louisiani i u Nigeriji, ekološki problemi su često vrlo slični
U Južnoj Africi je u tijeku konferencija Ujedinjenih naroda o planeti Zemlji na kojoj će se, kako se očekuje, najviše govoriti o siromaštvu, odgovornosti u poslovnom sektoru i zaštiti životnog okoliša. Neki od izaslanika na tom skupu uspoređivat će jednu neobičnu situaciju u jednom mjestu na američkom jugu i području delte Nigera u Nigeriji koje je bogato naftom. Norco je gradić s pretežito crnačkim stanovništvom, smješten 25 milja zapadno od New Orleansa u saveznoj državi Louisiani. S jedne strane mjesta nalazi se tvornica kemijskih spojeva tvrtke Shell, a s druge rafinerija nafte koja je također u djelomičnom vlasništvu Shella. Margie Richard živi u tom gradiću od kada su te tvornice sagrađene, početkom 50-tih godina. Njezino nezadovoljstvo potaknulo ju je da osnuje organizaciju “Zabrinuti građani Norcoa”. "Moja obitelj je vrlo pogođena zagađenjem jer je moja sestra umrla od jedne alergijske bolesti. Točan uzrok njene smrti nije istraživan, ali je tu bolest izazvala bakterija za koju sam oduvijek znala da se nalazi u zraku. Također je zabilježeno više slučajeva bolesti dišnih puteva, ne samo u mojoj obitelji nego i kod drugih u mom rodnom gradu. Svaki put kad idemo u crkvu ili na piknik, ili na bilo kakvo okupljanje, uvijek čujemo pritužbe ljudi o tome koliko ih tvornice čine bolesnima." Gradjani su potražili pomoć skupina za zaštitu okoliša. Njihov je pritisak nagnao Shell da ponudi otkupit zemljište ljudi koji žele napustiti to područje; no, zbog publiciteta koji je stvoren, Shell je nešto kasnije proširio ponudu na cijelu zajednicu. Sa sličnom ekološkom situacijom mora se nositi i narod Ogono u delti Nigera, u području sjeveroistočne Nigerije koje je bogato naftom. Više od 40 godina taj narod koji uglavnom živi od poljoprivrede i ribarstva, gubi poljoprivredno zemljište i područja za ribolov zbog zagađivanja tvrtke Shell Petroleum. Margie Richard iz Norcoa u Louisiani provela je dva tjedna u obilasku delte Nigera gdje je, kako kaže, vidjela mnoge sličnosti s borbom svoje zajednice protiv zagađivanja. Predstavnici naroda Ogoni godinama prosvjeduju kod nigerijske vlade i Shella zbog nastalih šteta te traže od te kompanije da dio svoje zarade investira natrag u njihovu zajednicu. Prosvjedi često bivaju brutalno gušeni i vlast ne čini ništa kako bi se odgovorilo na bojazni gradjana. No, Margie Richards iz organizacije “Zabrinuti građani Norcoa” kaže da svi mogu naučiti pouku iz njihove pobjede nad Shellom: "Vjerujem da je jedini način na koji možemo rješiti probleme taj da sjednemo za stol s drugom stranom u prijeporu. Ne možete pobijediti ako ne razgovarate." Direktor Shellovog ureda za odnose s javnošću u New Yorku Mike McGarry izjavio je da njegova tvrtka s narodom Ogoni vodi parnicu koju ne želi javno komentirati. Kompanija Shell odbila je o ovoj temi dati intervju Glasu Amerike.